《秦驻山观海》
清代·李念慈

秦皇并四海，飞剑骋雄略。穷极世上欲，还希神仙药。

长城既西筑，骊山亦东作。巩图思万世，民生咸萧索。

巨桥那可成，临望心旁礴。辒车载臭腐，驰道空寂寞。

徒令鹤上人，大笑入寥廓。

作者简介：清陕西泾阳人，一名念兹，字屺瞻，号劬庵。顺治十五年进士，授直隶河间府推官，改新城、天门知县。后隐居谷口山。好吟咏喜游，足迹几遍天下。有《谷口山房集》。